Daar is niks soos ware liefdeFoto: Facebook Nie elke verhouding deurstaan die toets van tyd nie, maar Gonda en Pieter de Bruyn laat ŉ mens weer in ware liefde glo. Dié egpaar van Pretoria vier vanjaar hul 50ste huweliksherdenking. Ek het met Pieter en Gonda gaan gesels om te hoor wat hulle geheim is. Pieter is so ŉ bietjie laat vir ons afspraak want hy het eers ŉ lesing bygewoon. Terwyl ek en Gonda tee drink en gesels oor hul kinders, kom Pieter by die voordeur ingestap. Eers raas Gonda so ŉ bietjie (omdat hy laat is) en dan bied sy vir hom tee aan. Hulle sit langs mekaar op die bank en stry eers oor hoe hulle moet hande vashou. “Hou vas my hand,” sê Gonda terwyl sy Pieter se hand vat. “Dit lyk nou asof jy mý hand vashou en ek nie jóúne nie,” sê Pieter en vat haar hand gemaklik in syne. “Nou toe, hou dan my hand vas,” skerts sy terug. Hulle het mekaar by Hoërskool Oos-Moot in Pretoria ontmoet. Pieter was reeds ŉ onderwyser daar en Gonda is in ŉ nuwe pos by dié skool aangestel. Gonda sê sy was aan die begin so oorweldig deur die nuwe pos dat sy nie dadelik vir Pieter ráákgesien het nie. Die leerlinge in haar klas het haar bewus gemaak van dié Afrikaanse onderwyser. Een van die vakke wat Gonda moes aanbied, was toevallig ook Afrikaans en die hoof het haar aangemoedig om kers te gaan opsteek by Pieter, wat Afrikaanse vraestelle opgestel het. Pieter sê hy nie ŉ probleem gehad met dié opdrag nie. “Die hoof het gevra dat ek haar moet help en ek het haar baie gráág gehelp.” Vir Pieter was dit liefde met die eerste oogopslag. “Sy is in die personeelkamer voorgestel en ek het net gedink sy is verskriklik mooi.” Gonda het toe by haar tannie geloseer en Pieter het gesê hy sal haar sommer by die huis kom help. Gonda sê sy het voor die klavier gesit toe Pieter instap. “Ek het ‘Chopsticks’ gespeel want dis al wat ek kón speel. Ek het nie gedink hy kan klavier speel nie.” Pieter het voor die klavier ingeskuif en, volgens Gonda, te pragtig begin speel. “Ek het nooit weer ‘Chopsticks’ voor hom gespeel nie!” Dié twee het dadelik begin uitgaan en het ná drie maande verloof geraak. “Ek dink ŉ mens weet net dadelik dis die regte een. Ons was al twee halsoorkop verlief,” sê Gonda terwyl sy Pieter se hand so ŉ bietjie stywer vashou. Pieter en Gonda is op 2 Oktober in Kempton Park getroud. Hulle is later Potchefstroom toe waar Pieter as dosent by die Noordwes-Universiteit in die departement Afrikaans-Nederlands begin werk het. Gonda het in die studentedekaan se kantoor ŉ pos gekry waar sy ook later gevra is om as huismoeder van die Eikenhof-koshuis te dien, die eerste vrou wat dié posisie sou beklee. Gonda en Pieter het vir amper 4 jaar as koshuisouers gedien. En die sleutel tot ŉ suksesvolle huwelik? Pieter sê hulle het nie ŉ resep gevolg nie, maar hulle het net goed bymekaar gepas. “Ek dink ons albei het toegewings gemaak.” Hy sê ook dat die saambly en saam-lewe sommer vanself gekom het. “Ons het geen kwellings daaroor gehad nie, ons het dit sommer net gedoen.” “Pieter is ŉ maklike mens,” vertel Gonda. “Ons geaardhede het bymekaar ingeskakel, maar moenie dink mens baklei nié, want daar is verskille wat ŉ mens altyd moet kan oplos. Ons het ook altyd gesê ons moenie kwaad gaan slaap nie.” Pieter en Gonda het twee dogters en ŉ seun en hulle is ook geseënd met agt kleinkinders. Pieter sê dat hulle altyd probeer het om die beste vir hulle kinders te gee. “Ons het geloop met die lig wat ons gehad het.” Gonda sê dat die geboorte van hul kinders hul verhouding verdiep het. “Ons was oorstelp met die geboorte van ons kinders en het hulle baie geniet. Kinders bind jou huwelik nog meer.” Pieter sê kinders is ŉ gesamentlike nuwigheid wat ŉ man en ŉ vrou saam ervaar. “Ewe skielik is die babatjie daar en jy’s ŉ pa en ŉ ma. Met die eerste kind word jy wakker in die nag en gaan kyk of die babatjie nog reg is. Met die derde kind is mens nie meer so vreeslik bekommer nie. Jy weet die babatjie is reg.” Dit wil voorkom asof elkeen die kans gegun is om hul passie en drome uit te leef. Pieter en Gonda geniet steeds ŉ verskeidenheid aktiwiteite, al doen hulle dit nie noodwendig altyd saam nie. Maar Gonda sê sy mis vir Pieter as hy te ver is. “Ek mis hom as hy nie in die huis is nie.” Pieter sê hy en Gonda se verhouding is so diep dat hy al amper haar gedagtes kan lees. “As sy vir my kyk dan weet ek al wat sy gaan sê.” Gonda sê sy kry soms ŉ benoude gevoel want sy weet hulle word oud. “Een of ander tyd gaan een dalk voor die ander een doodgaan. En ek vrees nogal dat ek alleen moet agterbly. Ek is so gewoond om Pieter naby te hê.” Ek sê vir Pieter dat hy nie vanjaar se huweliksherdenking mag vergeet nie, en dat hy dalk ŉ nota moet maak. “Nee wat” sê hy, hy sal dié datum nie sommer maklik vergeet nie. “Dis baie naby aan my verjaarsdag,” skerts hy.